1. ปัจจัยความเสี่ยง

เนื่องจากโครงสร้างรายได้ของบริษัทจะประกอบด้วยรายได้หลัก 2 ประเภท คือ
ธุรกิจสิ่งพิมพ์และกระดาษสำนักงาน ดำเนินการโดย บริษัทและสยามเพรส
สำหรับธุรกิจค้าส่งอุปกรณ์และซอฟท์แวร์คอมพิวเตอร์ ซึ่งดำเนินการโดย ซินเน็ค
โดยปัจจัยความเสี่ยงที่ระบุไว้ในข้อนี้มิได้เป็นปัจจัยความเสี่ยงทั้งหมดที่มีอยู่
แต่เป็นปัจจัยความเสี่ยงที่บริษัท เห็นว่าอาจจะมีผลกระทบต่อการดำเนินงานของบริษัท ในอนาคต
โดยปัจจัยความเสี่ยงของบริษัท สามารถจำแนกได้ดังนี้

1.1 ธุรกิจสิ่งพิมพ์และกระดาษสำนักงาน (ดำเนินงานโดยบริษัท และ สยามเพรส)

1.  ความเสี่ยงจากการพึ่งพิงผู้ผลิตรายใหญ่

  บริษัทมีการจัดซื้อกระดาษซึ่งเป็นวัตถุดิบหลักจาก บริษัท ผลิตภัณฑ์กระดาษไทย จำกัด
  ซึ่งเป็นผู้ผลิตรายใหญ่รายหนึ่งประมาณร้อยละ 50 - 60 ของมูลค่าจัดซื้อโดยรวม
  เนื่องจากความสม่ำเสมอของคุณภาพกระดาษของผู้ผลิตรายดังกล่าว
  รวมทั้งความสัมพันธ์ทางธุรกิจที่มีมาอย่างยาวนานเกือบ 20 ปี
  อย่างไรก็ตามบริษัทมีอิสระในการจัดซื้อกระดาษจากผู้ผลิตรายอื่นทั้งภายในและภายนอกประเทศในกรณีที่ผู้ผลิตรายดังกล่าวไม่สามารถจัดส่งสินค้าได้ตรงตามความต้องการของบริษัทหรือมีผู้ผลิตอื่นที่สามารถเสนอราคาถูกกว่าอย่างมีนัยสำคัญ

2.  ความเสี่ยงด้านความผันผวนของราคากระดาษ

  บริษัทมีความเป็นอิสระที่สามารถจัดซื้อกระดาษได้จากทั้งผู้ผลิตภายในและต่างประเทศ
  จากผู้จำหน่ายหลายราย
  จึงลดความเสี่ยงด้านการขาดแคลนวัตถุดิบและลดความเสี่ยงในราคากระดาษที่อาจจะมีการเปลี่ยนแปลงตามราคาซื้อขายในตลาดโลก
  ในกรณีที่เกิดความผันผวนของราคากระดาษ
  บริษัทก็มีการวางแผนกับลูกค้างานพิมพ์รายใหญ่จำนวนมากที่มีความต้องการสิ่งพิมพ์อย่างต่อเนื่อง
  ทำให้บริษัทสามารถวางแผนการผลิตได้ล่วงหน้าทุกเดือนจึงสามารถทำโครงการจัดซื้อระยะยาวในราคาคงที่ในระยะเวลาไม่เกินหนึ่งปี
  กับทางผู้ผลิตกระดาษรายใหญ่ภายในประเทศ
  ทำให้บริษัทสามารถลดความเสี่ยงเกี่ยวกับความผันผวนของราคาวัตถุดิบลงได้ระดับหนึ่ง
  นอกจากนี้ในกรณีที่ขายให้แก่ลูกค้าทั่วไปหากราคากระดาษมีการปรับตัวสูงขึ้น
  ทางผู้ผลิตกระดาษจะแจ้งให้ทางบริษัททราบล่วงหน้า
  เพื่อให้ทางบริษัทสามารถสั่งซื้อกระดาษในราคาเดิม และทางบริษัทจะมีการทยอย
  ปรับราคาขึ้นเป็นลำดับ
  จนทำให้สามารถเพิ่มราคาสินค้าสิ่งพิมพ์ได้ตามสัดส่วนของต้นทุนที่เพิ่มขึ้นทั้งหมด

3.  ความเสี่ยงจากการที่บริษัทย่อย ซินเน็ค เข้าตลาดหลักทรัพย์

  บริษัทย่อย ซินเน็ค อยู่ในระหว่างการยื่นขออนุมัติ ต่อตลาดหลักทรัพย์แห่งประเทศไทย
  (“ตลาดหลักทรัพย์”) ในการรับหุ้นสามัญของซินเน็ค เป็นหลักทรัพย์จดทะเบียนในตลาดหลักทรัพย์
  ซึ่งมีผลกระทบต่อผู้ถือหุ้นของบริษัท
  โดยหลังจากการเสนอขายหุ้นสามัญเพิ่มทุนต่อประชาชนและบุคคลทั่วไปในครั้งนี้ ซินเน็ค
  จะมีทุนจดทะเบียน เท่ากับ 705,000,000 บาท ซึ่งจะทำให้บริษัท จะมีสัดส่วนการถือหุ้นใน
  ซินเน็ค ลดลงร้อยละ 14.54 โดยจากการถือหุ้นจากร้อยละ 50 เหลือร้อยละ 35.46
  ของทุนชำระแล้วทั้งหมดของ ซินเน็ค

  จากการที่บริษัทฯ จะมีสัดส่วนการถือหุ้นใน ซินเน็ค ลดลงดังกล่าวข้างต้น ทำให้ ซินเน็ค
  จะเปลี่ยนสถานะจากบริษัทย่อยเป็นบริษัทร่วมของบริษัท ภายหลังจากการ Spin-off บริษัท
  จะไม่นำงบการเงินของ ซินเน็ค เข้ามาจัดทำงบการเงินรวมของบริษัท
  โดยจากเดิมที่รายได้และค่าใช้จ่ายต่างๆ ในงบการเงินของ ซินเน็ค
  จะถูกนำมาจัดทำงบการเงินรวมของบริษัท ตามมาตรฐานการบัญชี ฉบับที่ 44
  เรื่องงบการเงินรวมและการบัญชีสำหรับเงินลงทุนในบริษัทย่อย แต่ภายหลังจากการ Spin-off
  งบการเงินรวมของบริษัท จะแสดงเฉพาะส่วนแบ่งกำไร (ขาดทุน) จากบริษัทร่วม
  จากการเปลี่ยนแปลงดังกล่าวจะทำให้รายได้ และกำไรสุทธิ รวมของบริษัทลดลง
  และอาจส่งผลทำให้ราคาหุ้นของบริษัท Dilution แต่อย่างไรก็ตาม การ Spin off ของ
  ซินเน็ค จะทำให้บริษัทดำเนินการมุ่งเน็นในธุรกิจการพิมพ์มากขึ้น
  เพื่อที่จะเป็นโรงพิมพ์ที่มีระบบรักษาความปลอดภัย และมีเทคโนโลยีในการพิมพ์ที่ทันสมัยที่สุด
  เพื่อให้ลูกค้าไว้วางใจที่ใช้บริการของบริษัท

4.  ความเสี่ยงทางการเงิน

  บริษัทและบริษัทย่อยมีความเสี่ยงอันเกี่ยวเนื่องกับการเปลี่ยนแปลงของอัตราดอกเบี้ยและอัตราแลกเปลี่ยนในตลาดและจากการที่คู่สัญญาไม่ปฎิบัติตามสัญญาซึ่งบริษัท
  และบริษัทย่อยจะพิจารณาใช้เครื่องมือทางการเงินที่เหมาะสมเพื่อป้องกันความเสี่ยงดังกล่าว
  อย่างไรก็ตามบริษัท
  และบริษัทย่อยไม่มีนโยบายที่จะถือหรือออกเครื่องมือทางการเงินเพื่อการเก็งกำไรหรือเพื่อการค้า

5.  ความเสี่ยงจากอัตราดอกเบี้ย

  ความเสี่ยงด้านอัตราดอกเบี้ยเกิดจากการเปลี่ยนแปลงของอัตราดอกเบี้ยในตลาดในอนาคต
  ซึ่งจะมีผลกระทบต่อผลการดำเนินงานและกระแสเงินสดของบริษัท และบริษัทย่อย เนื่องจากบริษัท
  และบริษัทย่อยมีเงินกู้ยืมจากธนาคารและสถาบันการเงินที่ต้องจ่ายดอกเบี้ยตามอัตราดอกเบี้ยที่ปรับขึ้นลงตามอัตราตลาด
  โดยบริษัท และบริษัทย่อยไม่ได้ใช้เครื่องมือทางการเงินเพื่อป้องกันความเสี่ยงดังกล่าว

1.2 ธุรกิจค้าส่งอุปกรณ์และซอฟท์แวร์คอมพิวเตอร์ (ดำเนินงานโดย ซินเน็ค)

1.  ความเสี่ยงจากการเปลี่ยนแปลงเทคโนโลยีและการพัฒนาผลิตภัณฑ์

ซินเน็ค เป็นผู้จัดจำหน่ายอุปกรณ์คอมพิวเตอร์และเทคโนโลยีสารสนเทศ
ซึ่งสินค้าดังกล่าวมีการพัฒนาเทคโนโลยีและผลิตภัณฑ์ใหม่ๆ อย่างรวดเร็ว ทำให้ซินเน็ค
ต้องมีการติดตามการเปลี่ยนแปลงดังกล่าวอย่างใกล้ชิดและต่อเนื่อง
เพื่อศึกษาแนวโน้มของผลิตภัณฑ์ที่อยู่ในความต้องการของตลาด
รวมทั้งการควบคุมสินค้าคงคลังและการจัดซื้ออย่างเหมาะสม
เนื่องจากสินค้าคงคลังจะมีการล้าสมัยอย่างรวดเร็วตามการเปลี่ยนแปลงของเทคโนโลยี อย่างไรก็ดี
เนื่องจากทางซินเน็ค ได้รับการแลกเปลี่ยนข้อมูลและการถ่ายทอดเทคโนโลยีจากผู้ถือหุ้นใหญ่ คือ
กลุ่มซินเน็ค ประเทศไต้หวัน
ที่ประสบความสำเร็จอย่างสูงในธุรกิจจัดจำหน่ายอุปกรณ์คอมพิวเตอร์และเทคโนโลยีสารสนเทศ
และมีความเชี่ยวชาญในการประเมินแนวโน้มความต้องการของตลาด
รวมทั้งมีระบบบริหารสินค้าคงคลังที่ทันสมัยโดยการใช้ระบบคอมพิวเตอร์เพื่อช่วยในการบริหาร
รวมถึงกลุ่มผู้บริหารชาวไทยที่มีประสบการณ์ยาวนานในธุรกิจนี้ ทำให้ซินเน็ค
สามารถรับมือกับการเปลี่ยนแปลงของเทคโนโลยีได้อย่างมีประสิทธิภาพ อีกทั้ง ซินเน็ค
ได้มอบหมายให้ผู้จัดการในแต่ละสายผลิตภัณฑ์เป็นผู้ติดตามการเปลี่ยนแปลงของเทคโนโลยีของแต่ละผลิตภัณฑ์อย่างใกล้ชิด
ตลอดจน เป็นผู้ควบคุมการเคลื่อนไหวของสินค้าคงคลัง
เพื่อจัดซื้อในกรณีสินค้าคงคลังมีการเคลื่อนไหวเร็ว หรือจัดการส่งเสริมการขายต่างๆ
ในกรณีสินค้าคงคลังมีการเคลื่อนไหวช้า ทั้งนี้
การควบคุมสินค้าคงคลังดังกล่าวสามารถดำเนินการได้ตลอดเวลาผ่านทางระบบ Global System
ของซินเน็ค ซึ่งทำให้ในปัจจุบัน ซินเน็ค มีมูลค่าสินค้าคงคลังเท่ากับระดับยอดขายประมาณ 33
วันเท่านั้น

นอกจากนั้น ซินเน็ค
เป็นผู้จัดจำหน่ายคอมพิวเตอร์และอุปกรณ์ต่อพ่วงคอมพิวเตอร์รายใหญ่ในประเทศไทย ทำให้ซินเน็ค
ได้รับเงื่อนไขในการได้รับส่วนลดพิเศษเมื่อมีการสั่งซื้อสินค้าจำนวนมาก นอกจากนี้ ซินเน็ค
ยังได้รับเงื่อนไขการเปลี่ยนคืนสินค้ารุ่นที่ล้าสมัยเพื่อแลกกับสินค้ารุ่นใหม่ (Product rotation)
และการชดเชยส่วนต่างในกรณีที่สินค้ามีการลดราคา (Price protection)
จากตัวแทนจำหน่ายและผู้ผลิตรายใหญ่หลายราย
ซึ่งจะสามารถลดปัญหาการล้าสมัยของสินค้าคงคลังลงได้ ทั้งนี้ ซินเน็ค
มีนโยบายในการตั้งสำรองสินค้าคงคลังในส่วนที่ไม่ได้รับเงื่อนไขการเปลี่ยนคืนสินค้ารุ่นที่ล้าสมัยเพื่อแลกกับรุ่นใหม่หรือการชดเชยส่วนต่างในกรณีที่สินค้ามีการลดราคา
โดยจะเริ่มสำรองร้อยละ 10-70 เมื่อสินค้ายังไม่ได้มีการขายเกิน 90 วัน
และจะตั้งสำรองเต็มมูลค่าเมื่อสินค้าคงค้างเกิน 360 วัน โดยในปี 2549 และปี 2550 ซินเน็ค
มีมูลค่าการตั้งสำรองสินค้าล้าสมัยรวมทั้งสิ้น 19.85 ล้านบาท และ 18.53 ล้านบาท ตามลำดับ

2.  ความเสี่ยงจากลูกหนี้การค้า

ในปัจจุบัน ซินเน็ค มียอดขายสินเชื่อประมาณร้อยละ 95 ของยอดขายรวม ดังนั้น
การควบคุมคุณภาพของลูกหนี้การค้าจึงเป็นปัจจัยสำคัญในการดำเนินงานของซินเน็ค
เนื่องจากหากลูกหนี้การค้าของซินเน็ค กลายเป็นหนี้สูญ อาจส่งผลต่อสภาพคล่องของซินเน็ค
ทางด้านเงินทุนหมุนเวียน หรือผลการดำเนินงานของซินเน็ค ได้ อย่างไรก็ตาม ซินเน็ค
มีนโยบายให้ลูกค้ารายใหม่จะต้องซื้อสินค้าเป็นเงินสดก่อนที่จะมีการให้วงเงินสินเชื่อ
โดยมีการวิเคราะห์สถานะทางการเงินของลูกค้า
จากสภาพคล่องและความมั่นคงทางการเงินของลูกค้าที่รัดกุมก่อนการอนุมัติให้วงเงินสินเชื่อกับลูกค้าในครั้งแรก
ทั้งนี้ ซินเน็ค ได้แบ่งแยกหน้าที่ในการดูแลวงเงินลูกค้าอย่างชัดเจน
โดยให้ฝ่ายการเงินเป็นผู้ดูแลวงเงินลูกค้า เพื่อควบคุมรายการขายที่อาจมีความเสี่ยง
โดยลูกค้าแต่ละรายจะได้วงเงินสินเชื่อและระยะเวลาการชำระเงินที่แตกต่างกัน
ขึ้นกับสถานะทางการเงินและความน่าเชื่อถือของลูกค้ารายนั้น ๆ และซินเน็ค
มีการติดตามสถานการณ์ชำระเงินของลูกค้าอย่างใกล้ชิดหากลูกค้ามีปัญหาการชำระเงิน
จะมีการทบทวนวงเงินเครดิต เพื่อป้องกันความเสี่ยงทันที

ปี 2550 ซินเน็ค มียอดลูกหนี้การค้าอายุมากกว่า 3 เดือน ร้อยละ 9.87
ของยอดลูกหนี้การค้ารวมก่อนหักค่าเผื่อหนี้สงสัยจะสูญ นอกจากนั้น ซินเน็ค
ได้ดำเนินการซื้อประกันเพื่อคุ้มครองความเสียหายจากลูกหนี้การค้าบางส่วนตั้งแต่ปี 2546
และประกันความเสียหายจากลูกหนี้การค้าเกือบทั้งหมดในปี 2550

3.  ความเสี่ยงด้านอัตราแลกเปลี่ยนเงินตราต่างประเทศ

ซินเน็ค มีการนำเข้าสินค้าจากต่างประเทศ
ซึ่งการเสนอราคาและชำระเงินจะใช้เงินตราสกุลเหรียญสหรัฐเป็นหลัก
ในขณะที่สินค้าทั้งหมดจะจำหน่ายภายในประเทศ โดยซินเน็ค
มีการสั่งซื้อสินค้าจากต่างประเทศคิดเป็นร้อยละ 60-70 ของยอดสั่งซื้อสินค้ารวมทั้งหมดของซินเน็ค
อย่างไรก็ตาม ซินเน็ค มีนโยบายป้องกันความเสี่ยงด้านอัตราแลกเปลี่ยนเงินตราต่างประเทศ
โดยการทำสัญญาซื้อขายเงินตราต่างประเทศล่วงหน้า (Forward Contract) ทั้งนี้
การทำสัญญาซื้อขายเงินตราต่างประเทศล่วงหน้าดังกล่าวอยู่ในดุลยพินิจที่รอบคอบของผู้บริหารของซินเน็ค
โดยผู้บริหารของซินเน็ค
จะมีการติดตามการเปลี่ยนแปลงของอัตราแลกเปลี่ยนเงินตราต่างประเทศตลอดเวลา
และจะพิจารณาการทำสัญญาซื้อขายเงินตราต่างประเทศล่วงหน้าดังกล่าวจากแนวโน้มการเปลี่ยนแปลงของอัตราแลกเปลี่ยน
และผลกระทบจากอัตราแลกเปลี่ยนต่อซินเน็ค

4.  ความเสี่ยงจากเงินทุนหมุนเวียน

เนื่องจากสินค้าของซินเน็ค
เป็นสินค้าประเภทคอมพิวเตอร์และเทคโนโลยีสารสนเทศซึ่งบางชนิดจำเป็นต้องนำเข้าจากต่างประเทศ
ซินเน็ค จึงจำเป็นต้องเผื่อระยะเวลาในการดำเนินการนำเข้าสินค้าดังกล่าว
และต้องมีการสำรองสินค้าคงคลัง เพื่อให้มีสินค้าส่งมอบแก่ลูกค้าได้อย่างรวดเร็ว
และเพื่อป้องกันการเสียโอกาสทางการค้าให้แก่คู่แข่ง นอกจากนั้น
ระยะเวลาการเรียกเก็บเงินเฉลี่ยจากลูกค้าของซินเน็ค อยู่ที่ประมาณ 40-45 วัน
ซึ่งนานกว่าระยะเวลาการเรียกเก็บเงินเฉลี่ยจากเจ้าหนี้การค้าของซินเน็ค ที่มีระยะเวลาประมาณ
30-35 วัน ซึ่งเป็นปกติของธุรกิจของซินเน็ค นอกจากนั้น ส่วนใหญ่ซินเน็ค จะซื้อสินค้าเป็นเงินสด
เพื่อให้ได้รับส่วนลด ดังนั้น ซินเน็ค
จึงจำเป็นต้องมีเงินทุนหมุนเวียนอย่างพอเพียงสำหรับการดำเนินงานของซินเน็ค
และหากยอดขายของซินเน็ค เพิ่มขึ้นมากอย่างมีนัยสำคัญ ซินเน็ค อาจต้องหาแหล่งเงินทุนเพิ่มเติม
อย่างไรก็ตาม ซินเน็ค ได้ติดต่อและมีความสัมพันธ์ที่ดีกับธนาคารพาณิชย์หลายแห่ง ซึ่งทำให้ซินเน็ค
มีโอกาสในการต่อรองและทบทวนวงเงินกู้ยืมและอัตราดอกเบี้ย
เพื่อให้ได้ต้นทุนทางการเงินที่เหมาะสมตลอดเวลา
รวมถึงเงินทุนจากการเสนอขายหุ้นสามัญเพิ่มทุนต่อประชาชนในครั้งนี้ จะทำให้ซินเน็ค
มีเงินทุนหมุนเวียนที่เข้มแข็งมากขึ้น และทำให้อัตราหนี้สินต่อทุนของซินเน็ค ดีขึ้น

5.  ความเสี่ยงจากการพึ่งพาบุคลากร

ธุรกิจจัดจำหน่ายคอมพิวเตอร์และเทคโนโลยีสารสนเทศเป็นธุรกิจที่ต้องอาศัยบุคลากรที่มีความรู้เฉพาะด้าน
ซินเน็ค จึงจำเป็นต้องมีพนักงานที่มีความรู้ ความสามารถ ประสบการณ์
และมีความกระตือรือล้นในการติดตามความเปลี่ยนแปลงของเทคโนโลยีอย่างต่อเนื่อง โดยซินเน็ค
มีการฝึกอบรมพนักงานอย่างต่อเนื่องเพื่อให้สามารถให้บริการลูกค้าได้อย่างมีประสิทธิภาพและได้ตามมาตรฐานของซินเน็ค
ซึ่งหากบุคลากรที่มีความสามารถและความชำนาญงานได้ลาออกจากซินเน็ค
อาจมีผลกระทบต่อการดำเนินงานและความสามารถในการขยายงานของซินเน็ค
ในระยะสั้นและก่อให้เกิดงบประมาณเพิ่มเติมที่ต้องใช้ในการฝึกอบรมบุคลากรกลุ่มใหม่ขึ้นมาทดแทน

อย่างไรก็ตาม ซินเน็ค มีการจัดระบบค่าตอบแทนและสวัสดิการที่เหมาะสมให้กับพนักงาน
ซึ่งแปรผันตามความสามารถและอายุงาน สำหรับพนักงานที่ซินเน็ค ได้ส่งไปอบรมต่างประเทศ
ซินเน็ค จะมีการทำสัญญาให้พนักงานดังกล่าวต้องทำงานตามระยะเวลาในสัญญา เพื่อไม่ให้ซินเน็ค
มีผลกระทบจากการลาออกของพนักงานที่มีความรู้ความสามารถ นอกจากนั้น ซินเน็ค
ได้ออกใบสำคัญแสดงสิทธิที่จะซื้อหุ้นสามัญของซินเน็ค
ประเภทระบุชื่อผู้ถือและไม่สามารถโอนเปลี่ยนมือได้ ให้แก่กรรมการและพนักงานของซินเน็ค
ในราคาพิเศษ ซึ่งใบสำคัญแสดงสิทธิดังกล่าวมีเงื่อนไขในการใช้สิทธิตามอายุงาน
ทั้งนี้เพื่อจูงใจให้พนักงานของซินเน็ค ให้มีส่วนร่วมเป็นเจ้าของซินเน็ค และทำงานให้ซินเน็ค
อย่างเต็มที่และยาวนานขึ้น อนึ่ง ซินเน็ค ยังมีการดำเนินการอีกหลายด้าน
เพื่อลดความเสี่ยงจากการพึ่งพาบุคลากรในด้านอื่นๆ ของซินเน็ค โดยภายในซินเน็ค
มีการใช้ระบบเทคโนโลยีสารสนเทศ (MIS) เพื่อใช้ในการจัดการข้อมูลภายในของซินเน็ค
และระบบบริหารการจัดการสินค้า Global System ที่ได้รับจากกลุ่มบริษัทซินเน็คประเทศไต้หวัน
ที่สามารถเชื่อมต่อทุกสาขาผ่านทางคอมพิวเตอร์แบบ Real time-on time
ซึ่งจะทำการตรวจสอบตั้งแต่วงเงินของลูกค้า ความพร้อมของสินค้า และเลือกเส้นทางการจัดส่ง
เพื่อเตรียมสินค้าและจัดส่งได้อย่างมีประสิทธิภาพ
การที่ซินเน็คมีระบบการบริหารจัดการทางคอมพิวเตอร์ที่มีประสิทธิภาพเช่นนี้
ทำให้ซินเน็คลดความเสี่ยงจากการพึ่งพาบุคลากรได้เป็นอย่างมาก

6.  ความเสี่ยงจากการเสนอขายใบสำคัญแสดงสิทธิให้กับกรรมการและพนักงานของซินเน็ค

จากการประชุมวิสามัญผู้ถือหุ้นของซินเน็ค ครั้งที่ 2/2550 ณ วันที่ 29 พฤศจิกายน 2550
มีมติให้ออกใบสำคัญแสดงสิทธิที่จะซื้อหุ้นสามัญของซินเน็ค (“ใบสำคัญแสดงสิทธิ”)
ประเภทระบุชื่อผู้ถือและไม่สามารถโอนเปลี่ยนมือได้ ให้แก่กรรมการและพนักงานของซินเน็ค จำนวน
25,000,000 หน่วย โดยมีราคาเสนอขายต่อหน่วย 0 บาท และใบสำคัญแสดงสิทธิมีอายุ 5 ปี
นับแต่วันที่ออกและเสนอขายใบสำคัญแสดงสิทธิ โดยใบสำคัญแสดงสิทธิ 1 หน่วย
มีสิทธิซื้อหุ้นสามัญของซินเน็ค ได้ 1 หุ้น ในราคาใช้สิทธิเท่ากับ
ราคาที่ลดจากราคาเสนอขายให้แก่ประชาชนและบุคคลทั่วไปในครั้งนี้ร้อยละ 25
ผู้ลงทุนจึงมีความเสี่ยงในการที่มีต้นทุนสูงกว่าผู้ถือใบสำคัญแสดงสิทธิดังกล่าว
และมีความเสี่ยงที่ราคาหุ้นอาจจะลดต่ำลง หากผู้ถือหุ้นกลุ่มดังกล่าวขายหุ้นหลังการใช้สิทธิ
รวมถึงการที่ผู้ลงทุนจะมีสภาพความเป็นเจ้าของซินเน็ค น้อยลง (Dilution Effect)

อย่างไรก็ตาม ใบสำคัญแสดงสิทธิที่ขายให้แก่กรรมการและพนักงานดังกล่าว
มีการกำหนดเงื่อนไขในการใช้สิทธิ โดยนับจากวันที่ออกและเสนอขายใบสำคัญแสดงสิทธิ 1 ปี
ผู้ถือใบสำคัญแสดงสิทธิสามารถใช้สิทธิครั้งแรกได้ไม่เกินร้อยละ 10
ของใบสำคัญแสดงสิทธิทั้งหมดที่ผู้ถือใบสำคัญแสดงสิทธิแต่ละคนได้รับจัดสรรจากซินเน็ค และในทุกๆ 6
เดือน หลังจากปีแรก ผู้ถือใบสำคัญแสดงสิทธิสามารถใช้สิทธิได้ไม่เกินร้อยละ 7.5, 7.5, 10,
10, 12.5, 12.5, 15, 15
ของใบสำคัญแสดงสิทธิทั้งหมดที่ผู้ถือใบสำคัญแสดงสิทธิแต่ละคนได้รับจัดสรรจากซินเน็ค ตามลำดับ
ซึ่งการกำหนดระยะเวลาในการใช้สิทธิดังกล่าวจะช่วยป้องกันการมีหุ้นเพิ่มขึ้นในช่วงแรกที่หุ้นของซินเน็ค
ได้รับอนุญาตให้ทำการซื้อขายในตลาดหลักทรัพย์
และหากผู้ถือใบสำคัญแสดงสิทธิใช้สิทธิในการแปลงสภาพทั้งหมด จะแปลงสภาพเป็นหุ้นสามัญจำนวน
25,000,000 หุ้น คิดเป็นสัดส่วนร้อยละ 3.55
ของจำนวนหุ้นทั้งหมดภายหลังการเสนอขายหุ้นสามัญให้แก่ประชาชนในครั้งนี้และการใช้สิทธิของใบสำคัญแสดงสิทธิที่ออกให้แก่กรรมการและพนักงานของซินเน็ค
ทั้งหมด ซึ่งเป็นสัดส่วนที่ไม่น่าจะมีผลกระทบต่อราคาหุ้นและสภาพความเป็นเจ้าของซินเน็ค มาก

7.  ความเสี่ยงจากการที่ซินเน็ค อยู่ระหว่างการยื่นขออนุญาตจากตลาดหลักทรัพย์แห่งประเทศไทย

ซินเน็ค
มีความประสงค์จะเสนอขายหุ้นสามัญเพิ่มทุนต่อประชาชนในครั้งนี้ก่อนที่จะได้รับทราบผลการพิจารณาของตลาดหลักทรัพย์แห่งประเทศไทย
(“ตลาดหลักทรัพย์”) ในการรับหุ้นสามัญของซินเน็ค เป็นหลักทรัพย์จดทะเบียนในตลาดหลักทรัพย์
ทั้งนี้ ซินเน็ค ได้ยื่นคำขอให้รับหุ้นสามัญของซินเน็ค
เป็นหลักทรัพย์จดทะเบียนในตลาดหลักทรัพย์แล้วเมื่อวันที่ 12 ธันวาคม 2550 โดยบริษัทหลักทรัพย์
พัฒนสิน จำกัด (มหาชน) ในฐานะที่ปรึกษาทางการเงิน ได้พิจารณาคุณสมบัติเบื้องต้นของซินเน็ค
และเห็นว่าซินเน็ค มีคุณสมบัติครบถ้วนที่จะสามารถเข้าจดทะเบียนในตลาดหลักทรัพย์ได้
อย่างไรก็ตาม ซินเน็ค
ยังมีความไม่แน่นอนที่จะได้รับอนุญาตจากตลาดหลักทรัพย์ให้หุ้นสามัญของซินเน็ค
เป็นหลักทรัพย์จดทะเบียนในตลาดหลักทรัพย์ ดังนั้น
ผู้ลงทุนจึงอาจมีความเสี่ยงเกี่ยวกับสภาพคล่องในการซื้อขายหุ้นของซินเน็ค
ในตลาดรองและอาจไม่ได้รับผลตอบแทนจากการขายหุ้นตามราคาที่คาดการณ์ไว้หากหุ้นสามัญของซินเน็ค
ไม่ได้รับอนุญาตให้เป็นหลักทรัพย์จดทะเบียนในตลาดหลักทรัพย์